นายก ส.นักวิเคราะห์ มอง ADVANC-TRUE ไม่จำเป็นต้องเพิ่มทุนแม้ประมูล 4G แพง
นายก ส.นักวิเคราะห์ มอง ADVANC-TRUE ไม่จำเป็นต้องเพิ่มทุนแม้ประมูล 4G แพง เหตุมีสภาพคล่องดีและสามารถที่จะจัดหาแหล่งเงินทุนได้หลายทาง 
13 พ.ย. 2558

นายไพบูลย์ นลินทรางกูร ประธานเจ้าหน้าที่บริหาร บล.ทิสโก้ ในฐานะนายกสมาคมนักวิเคราะห์การลงทุน เปิดเผยว่า สำหรับการประมูลใบอนุญาต 4G คลื่นความถี่ 1800 MHz ที่ค่าย บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และ บริษัท ทรู คอร์ปอเรชั่น จำกัด (มหาชน) หรือ TRUE ชนะประมูลนั้น แม้ว่าราคาจะสูงมากถึงใบละประมาณ 4 หมื่นล้านบาท แต่ก็ถือว่าสมเหตุสมผล เนื่องจากมีอายุสัญญาถึง 18 ปี เฉลี่ยอยู่ที่ระดับ 3 พันล้านบาท/ปี ซึ่งเป็นระดับที่อกชนยังทำกำไรได้ แม้จะกำไรไม่มากนัก
นอกจากนั้น ยังมั่นใจว่าทั้ง 2 บริษัทที่ชนะการประมูลไม่มีความจำเป็นที่จะต้องเพิ่มทุน เนื่องจากมีสภาพคล่องทางการเงินที่ดี และสามารถที่จะจัดหาแหล่งเงินทุนได้หลายทาง
อย่างไรก็ตาม มองว่ากลุ่มสื่อสารยังมีความเสี่ยงอยู่ จนกระทั่งการประมูลคลื่นความถี่ 900 MHz เนื่องจากนักวิเคราะห์กังวลว่าผู้ประกอบการรายใหม่ที่จะเข้ามาส่งผลให้การแข่งขันรุนแรงขึ้น และทำให้กำไรของผู้ประกอบการในอุตสาหกรรมนี้ปรับลดลง
 
 